**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐԻ ՊԱՇՈՆԱԿԱՏԱՐ ԱՐՄԵՆ ՀԱԿՈԲՋԱՆՅԱՆԻ ԱՄԱՆՈՐՅԱ ՈՒՂԵՐՁԸ**

Սիսիանի համայնքի հարգելի' բնակիչներ, ժամեր անց մենք կթևակոխենք 2022 թվականը, սակայն մինչ այդ պետք է շեշտել, որ 2021 թվականը հագեցած էր բազում բարդ և ծանր իրադարձություններով: Լինելով Սիսիանի համայնքի ղեկավարի պաշտոնակատար՝ կարևորել եմ անգամ նման իրադրություններում շարունակել մի շարք ծրագրերի իրականացումը, այդ թվում` Սիսիանի քաղաքային պանթեոնի վերակառուցման, ինչպես նաև բազմաբնակարան շենքերի տանիքների կապիտալ վերանորոգման աշխատանքները: 2022 թվականին կիրականացվեն համայնքի փողոցների ասֆալտապատման աշխատանքներ, մշակութային կյանքի զարգացման նպատակով ձեռք կբերվեն շարժական բեմ, տաղավարներ և վրաններ: 2021 թվականին մի քանի անգամ եղել եմ Սիսիանի համայնքի պաշտպանությունն իրականացնող դիրքերում, ծանոթացել հիմնական խնդիրներին և առաջիկայում կարևորում եմ լուծել դրանք՝ հստակ գիտակցելով, որ սահմանը պաշտպանված է, երբ ամուր են դիրքերը: Վստահեցնում եմ, որ բոլորիս համար երազանք դարձած խաղաղությունը պարգև է, որը մեզ կտրվի, եթե մեզնից յուրաքանչյուրն իր շնորհներն ու կարողություններն օգտագործի ի շահ Սյունիքի ու մեր հայրենիքի:

Սիրելի՛ սիսիանցիներ, սրտանց մաղթում եմ, որ գալիք տարին լինի լիության, բարության, նվաճումների տարի: Թո՛ղ 2022 թվականը լինի երջանկության, սիրո, համերաշխության, առողջության և հաղթանակների տարի:

**Շնորհավոր գալիք Ամանոր և Սուրբ Ծնունդ:**